Giesmė (Dienų Audėjas dosniai teikia)
Dienų Audėjas dosniai teikia,
Ko žemės valandai prireikia –
Jis duoda obeliai žiedų,
Perkūno trenksmą audros dienai,
Ir siunčia vyturį rugienai
Ir bitę lepina medum...

Iš Jo ir jaučiai ir noragai
Usnėtos dirvos šykščiai vagai,
Ir spragilas rudens rugiams,
Dienos kaitra, dienos šešėliai,
Ir žvaigždės, vargo žiburėliai,
Kai žemės dyklaukiai aptems...

Iš Jo dosnumo, dainiau, gavo
Ir skambų kerą kanklės tavo,
Ir tu atlygink Jam daina,
Kad, nors ir vargti žmogui duota,
Žmogum ši žemė vainikuota,
Ir amžių žiedas – jo diena...

Baltrušaitis Jurgis
Eilėraščiai